VENDIM
Nr. 152, datë 11.3.2022

PËR PËRBËRJEN, ORGANIZIMIN, FUNKSIONIMIN DHE MËNYRËN E SHPËRBLIMIT TË ANËTARËVE TË KËSHILLIT TË METROLOGJISË

Në mbështetje të nenit 100 të Kushtetutës dhe të pikës 2, të nenit 10, të ligjit nr. 126/2020, “Për metrologjinë”, me propozimin e ministrit të Financave dhe Ekonomisë, Këshilli i Ministrave

VENDOSI:

I. DISPOZITA TË PËRGJITHSHME
1. Ky vendim rregullon përbërjen, organizimin dhe funksionimin e Këshillit të Metrologjisë (në vijim, KM) si një organ këshillimor që ngrihet e funksionon pranë drejtorit të përgjithshëm të Drejtorisë së Përgjithshme të Metrologjisë (në vijim, DPM), me qëllim këshillimin për përcaktimin e prioriteteve të zhvillimit të metrologjisë, zhvillimin e ruajtjen e politikave kryesore, të strategjive dhe parimeve funksionale të DPM-së, si dhe sigurimin e ruajtjen e paanshmërisë së saj.
2. KM-ja është një organ i përhershëm i strukturës së DPM-së, i cili ka në përbërje të tij përfaqësues të institucioneve.
3. Anëtarët e KM-së shpërblehen për çdo mbledhje, në vlerën 5 000 (pesë mijë) lekë, nga fondet e akorduara për shpenzime korente në vitin buxhetor përkatës.
II. PËRGJEGJËSITË FUNKSIONALE TË KËSHILLIT TË METROLOGJISË
KM-ja ka përgjegjësi që të sigurojë:
a) dhënien e rekomandimeve për zhvillimin e metrologjisë shkencore, industriale dhe ligjore, si dhe të infrastrukturës së përgjithshme kombëtare të metrologjisë;
b) të japë rekomandime për zhvillimin e aktiviteteve kombëtare të kalibrimit të instrumenteve matëse, të etaloneve kombëtare të njësive të matjes, si dhe të materialeve referuese;
c) të shqyrtojë e të japë mendime për projektpropozime në fushën e metrologjisë me financime nga programet kombëtare ose ndërkombëtare;
ç) të promovojë dhe të zhvillojë bashkëpunimin ndërsektorial e ndërdisiplinar në fushën e metrologjisë;
d) të japë rekomandime për përmirësimin e legjislacionit për metrologjinë dhe çështje të tjera lidhur me problemet teknike e organizative;
dh) të adresojë çështjet e ngritura nga institucionet qeveritare brenda kompetencave të KM-së; 
e) të japë rekomandime për përmirësimin e vazhdueshëm të performancës, duke iu përgjigjur në kohë dhe cilësi kërkesave për progres;
ë) të japë rekomandime për përcaktimin e rishikimin e mundësive për realizimin e vizionit të DPM-së. 
III. ORGANIZIMI DHE FUNKSIONIMI I KËSHILLIT TË METROLOGJISË
1. KM-ja është një organ këshillimor i drejtorit të përgjithshëm të Drejtorisë së Përgjithshme të Metrologjisë.
2. Numri i anëtarëve të KM-së është 13 (trembëdhjetë). KM-ja përbëhet nga përfaqësues, si më poshtë vijon:
a) drejtori i Drejtorisë së Përgjithshme të Metrologjisë, kryetar;
b) një përfaqësues nga Ministria e Financave dhe të Ekonomisë, përgjegjës për infrastrukturën e cilësisë, anëtar;
c) një përfaqësues nga Ministria e Bujqësisë dhe Zhvillimit Rural, anëtar;
ç) një përfaqësues nga Ministria e Shëndetësisë dhe Mbrojtjes Sociale, anëtar;
d) një përfaqësues nga Ministria e Infrastrukturës dhe Energjisë, anëtar;
dh) një përfaqësues nga Ministria e Turizmit dhe Mjedisit, anëtar;
e) një përfaqësues nga Konfederata e Industrive të Shqipërisë, anëtar;
ë) një përfaqësues nga Fakulteti i Shkencave të Natyrës, anëtar;
f) një përfaqësues nga Universiteti Politeknik i Tiranës, anëtar;
g) një përfaqësues i Inspektoratit Shtetëror të Mbikëqyrjes së Tregut, anëtar;
gj) një përfaqësues i Zyrës për Mbrojtjen e Konsumatorit, anëtar;
h) një përfaqësues i Drejtorisë së Përgjithshme të Akreditimit, anëtar;
i) një përfaqësues i Drejtorisë së Përgjithshme të Standardizimit, anëtar.
3. Ministri përgjegjës për metrologjinë cakton anëtarët e KM-së me një mandat 3-vjeçar. Pas mbarimit të mandatit, anëtari ka të drejtën e rizgjedhjes.
3.1 Çdo entitet/institucion ka të drejtë të zëvendësojë përfaqësuesin e tij gjatë kohëzgjatjes së mandatit. Përfaqësuesi zëvendësues qëndron deri në fund të periudhës së mandatit trevjeçar, duke u rikonfirmuar në fund të tij. Zëvendësimi bëhet me të njëjtën procedurë të konfirmimit të anëtarëve të KM-së bazuar në kriteret e specifikuara në pikën 4, të kreut III.
3.2 Në rastet kur një anëtar nuk merr pjesë në dy mbledhje të njëpasnjëshme, pa një shkak të ligjshëm, konsiderohet se ka hequr dorë si anëtar i KM-së. Në këtë rast, kryetari njofton menjëherë organin e emërtesës për zëvendësimin e tij. Ky zëvendësim bëhet në të njëjtën procedurë të konfirmimit të anëtarëve të KM-së, bazuar në kriteret e specifikuara në pikën 4, të kreut III. 
4. Kriteret për përzgjedhjen e anëtarëve të KM-së janë, si më poshtë vijon:
a) të ketë përvojë pune të paktën 10 (dhjetë) vjet në sektorin që përfaqëson;
b) detyra që kryen të ketë lidhje me matjet apo me infrastrukturën e cilësisë;
c) të jetë detyrimisht në funksion drejtues ose të ketë titull shkencor në fushën e shkencave teknike ose në ato natyrore;
ç) të ketë njohje të përgjithshme të standardeve kryesore që aplikohen në fushën e metrologjisë, kryesisht ISO/IEC 17025, ISO/IEC 17020 dhe ISO/IEC 17043;
d) të njohë legjislacionin në fuqi për fushën e metrologjisë;
dh) të ketë aftësi të punojë në grup;
e) të ketë aftësi të mira komunikimi;
ë) të jetë i/e interesuar për zhvillimin e metrologjisë në Shqipëri.
5. Mbledhjet e KM-së thërriten nga kryetari i KM-së ose me kërkesën me shkrim nga së paku 50 (pesëdhjetë) % e anëtarëve. Mbledhja e KM-së është e vlefshme kur janë të pranishëm të paktën 50 (pesëdhjetë) % + 1 (një) të anëtarëve. KM-ja mblidhet të paktën dy herë në vit (muajin e parë të gjashtëmujorit).
5.1 Anëtarët e këshillit janë të detyruar të njoftojnë lidhur me pjesëmarrjen apo mospjesëmarrjen e tyre 48 (dyzet e tetë) orë para datës së zhvillimit të mbledhjes. Kur në mbledhje nuk janë të pranishëm anëtarët e nevojshëm për kuorumin e mbledhjes, kryetari vendos thirrjen e mbledhjes në një ditë tjetër të afërt.
5.2 Për të prezantuar, analizuar apo diskutuar çështje specifike, mund të thërriten apo të ftohen punonjës të DPM-së me kërkesë të kryetarit të KM-së.
6. Kryetari i KM-së ka këto funksione:
a) drejton të gjitha mbledhjet e KM-së;
b) koordinon me sekretariatin për agjendën e mbledhjeve të KM-së;
c) administron materialet e nevojshme, të cilat kërkohen nga anëtarët e tjerë;
ç) prezanton një raport mbi aktivitetin dhe planin e DPM-së në mbledhjen e parë të çdo viti;
d) informon KM-në lidhur me statusin e përfaqësimit në organizatat evropiane dhe ndërkombëtare të metrologjisë, si dhe për plotësimin e kërkesave dhe të detyrimeve që rrjedhin nga anëtarësimi në to.
7. Kryetari i KM-së cakton një punonjës të DPM-së në detyrën e sekretarit, për një periudhë njëvjeçare. Sekretari i KM-së u dërgon pjesëmarrësve, zyrtarisht dhe në rrugë elektronike, rendin e ditës së mbledhjes dhe materialet e nevojshme, të paktën 15 (pesëmbëdhjetë) ditë para takimit.
7.1 Në rastin e materialeve voluminoze, ato u ofrohen anëtarëve në zyrën e sekretariatit ose dërgohen në rrugë elektronike.
7.2 Dokumentimi i të gjithë veprimtarisë së KM-së gjatë mbledhjes pasqyrohet në procesverbalin e mbledhjes, i cili mbahet nga sekretari, nën drejtimin e kryetarit. Procesverbali i mbledhjes u paraqitet për miratim të gjithë anëtarëve në fund të mbledhjes. Pas miratimit, procesverbali nënshkruhet nga të gjithë pjesëmarrësit.
7.3 Mbledhjet e KM-së dokumentohen edhe nëpërmjet regjistrimit audio. Një kopje e procesverbalit të mbledhjes, regjistrimi audio, transkriptimi i tij, nëse është e mundur, dhe të çdo materiali tjetër të administruar gjatë zhvillimit të saj depozitohen në arkivin e DPM-së.
8. Rekomandimet e sugjeruara nga KM-ja miratohen me shumicë të thjeshtë votash nga anëtarët e pranishëm.
9. Raporti vjetor i punës së KM-së është pjesë e raportimit vjetor të Drejtorisë së Përgjithshme të Metrologjisë në ministrinë përgjegjëse për metrologjinë.
IV. DISPOZITA KALIMTARE DHE TË FUNDIT
1. Urdhri nr. 517, datë 7.7.2008, i ministrit të Ekonomisë, “Për organizimin dhe funksionimin e Këshillit të Metrologjisë”, i ndryshuar, shfuqizohet.
2. Ngarkohet Drejtoria e Përgjithshme e Metrologjisë për zbatimin e këtij vendimi.

